Príloha č. 4

Rezolúcia o kontrole prístavného štátu

Generálna konferencia Medzinárodnej organizácie práce,

prijímajúc Dohovor o práci v rybolove z roku 2007,

so zreteľom na to, že tento dohovor má za cieľ stať sa novým pilierom medzinárodnej legislatívy pre rybný priemysel,

majúc na pamäti, že mandát organizácie (Medzinárodnej organizácie práce) podporuje dôstojnú prácu a dôstojné životné podmienky,

uvedomujúc si, že udržateľný rozvoj pozostáva z troch pilierov: sociálneho, hospodárskeho a environmentálneho, 

berúc na vedomie články 43 a 44 prijatého dohovoru, ktoré upravujú povinnosti prístavných štátov a kontrolu na základe princípu “neuprednostňujúceho zaobchádzania“,

uvedomujúc si, že jednotné a harmonizované uplatňovanie povinností prístavných štátov v súlade s príslušnými ustanoveniami dohovoru prispejú k úspešnému uplatňovaniu dohovoru,

so zreteľom na danú globálnu povahu rybného priemyslu je dôležité, aby príslušníci kontroly štátu prístavu dostali príslušné usmernenia pre výkon ich povinností,

uznávajúc prácu uskutočnenú Medzinárodnou námornou organizáciou (IMO) a Organizáciou OSN pre výživu a poľnohospodárstvo (FAO) v tejto oblasti a dôležitosť, že medzinárodné spoločenstvo sa pripája ku spolupráci medzi medzinárodnými agentúrami,

vyzýva správnu radu Medzinárodného úradu práce, aby zvolala trojstranné (tripartitné) stretnutie odborníkov rybného odvetvia, aby sa rozvíjalo vhodné poradenstvo pre príslušníkov kontroly štátu prístavu o príslušných ustanoveniach Dohovoru o práci v rybolove z roku 2007 a žiadať, aby úrad (Medzinárodný úrad práce) požadoval odbornú expertízu od IMO a FAO a od ďalších príslušných medzinárodných orgánov pôsobiacich v tejto súvislosti.

14. júna 2007
Ženeva

Preklad:
odbor záležitostí EÚ a
medzinárodnoprávnych vzťahov
MPSVR SR
september 2007